35. schôdza NR SR - 1.deň - B. popoludní
Dátum: 2025-05-27
Poslanec: Ledecký, Vladimír (SaS)
Druh vystúpenia: Vystúpenie v rozprave

123. Ďakujem pekne. Ako som sľúbil predsedajúcemu, budem sa to snažiť stihnúť do prestávky. Takže, vážený pán predsedajúci, vážený pán minister, vážené kolegovia, kolegyne, nebudem sa opakovať. Bol som v rozprave v prvom čítaní, takže som tie hlavné kritické body povedal, ktoré sú. Teraz by som sa zameral hlavne na tie aktivačné práce. Ja som využil miesto medzi alebo priestor medzi zasadnutiami parlamentu a som navštívil 27 starostov a primátora, myslím, že dvaja primátori tam boli, a som sa ich pýtal, že čo hovoria na ten zákon a ako budú využívať tie aktivačné práce. Tak všetkých by som rozdelil do takých troch skupín. Jedna skupina tých starostov povedala, že ona využíva, ešte podotýkam, že sú to všetko samosprávy, ktoré majú veľký počet marginalizovanej rómskej komunity, teda sú to samosprávy s vysokou nezamestnanosťou. Tak jedna skupina tých starostov a primátorov hovorila o tom, že oni majú osvedčený počet ľudí, zaujímavé, že je to okolo počtu dvadsaťpäť, ktorých pravidelne nejakým spôsobom na tie aktivačné práce využívajú. Vedia, čo od nich čakať, urobia nejaký kus roboty, s ktorým sú oni spokojní, a tých ostatných nechcú využívať, lebo že by personálne nezvládli a nechcú sa s nimi naťahovať. Druhá skupina, a že keď príde ten zákon, ani viacej tých ľudí nezoberú, že stále si budú na tých istých ľuďoch, lebo im to funguje. Druhá skupina tých starostov hovorí, že spravidla to boli všetci rómski starostovia, ktorí hovoria o tom, že, samozrejme, všetkých zamestnajú na aktivačných prácach, všetkých, a som im povedal, no ale je nebezpečie, že potom, keď nebudú pracovať a nepríde do tej práce, tak, a ho vylúčite, tak príde o tú, o tú dávku v hmotnej núdzi. Ja nikoho vylučovať nebudem, oni majú malé príjmy, ťažko sa z toho žije, to znamená všetkých zamestnám a keď budú mať aj problém nejaký, že nebudú chodiť, tak jednoducho prižmúrim oči. Ja nebudem ten, čo im zoberie tú sociálnu dávku. A tretie, skupina, tretia skupina, to boli starostovia a primátori, ktorí hovoria áno, zamestnám ich všetkých, ktorých budem môcť, a budem sa snažiť vymôcť od nich nezaplatené dane a poplatky. No dopredu než podpíše so mnou dohodu, tak podpíše splátkový kalendár, že každý mesiac mi dá z toho nejaké peniaze. Pokiaľ nedá, jednoducho budem osobitný príjemca, zriadim osobitného príjemcu a tie peniaze si od neho vydobyjem. Takže spravidla tieto tri skupiny starostov tak sú nastavení. Od nikoho som nepočul, čo je hlavným cieľom tohto zákona, že zvýšim zručnosti alebo pracovné návyky týchto ľudí. Keďže v tej samospráve spravidla zberajú odpadky, hrabú, kosia a tak ďalej, takže je logické, že tie pracovné návyky a zručnosti nebudú zvýšené. Na túto aktivizáciu pôjde, samozrejme, obrovské, obrovské množstvo zdrojov. Určite to budú desiatky miliónov, tak ja sa pýtam, či naozaj sa využijú tie peniaze efektívne. Druhý môj problém, na ktorý by som chcel znova upozorniť, že je tu nebezpečie, aby sme nevyrábali ľudí, ktorí budú ľudia bez domova. Lebo si uvedomme, že v našej spoločnosti žijú ľudia, ktorí majú sociálne, psychické a iné zdravotné problémy, ktoré nejakým spôsobom ani nie sú diagnostikované a tá rodina naozaj prežíva z tých dávok a pomoci spoluobčanov, starostu a tak ďalej a vedia všetci, že oni nie sú schopní pracovať. Takže pokiaľ nebudeme zohľadňovať tie ich, tie ich sociálne, psychické a zdravotné ťažkosti, tak automaticky pokiaľ pôjdeme prísne v litere zákona, tak prídu aj o to málo, čo majú a naozaj oni už teraz žijú horšie ako ľudia bez domova, aj keď ten svoj domov majú, tak mám obavy, čo s nimi bude. Pán minister, vy ste tu pred chvíľou povedali, že všetkým, ktorým sa nechce pracovať, jednoducho nemajú právo brať sociálne dávky a žiť na úkor nás, čo pracujeme. Treba si uvedomiť, že tí ľudia, ktorí nepracujú, nepracujú nie všetci. Áno, niektorým sa naozaj nechce, ale veľa z tých ľudí sú ľudia, ktorí z objektívnych dôvodov nemôžu nastúpiť do tej práce. Vy keď sa dneska pozriete do domova sociálnych služieb, tak v domove sociálnych služieb žiadneho Róma nenájdete, lebo jednoducho pre nich je hanba dať svojho príbuzného do domova sociálnych služieb a majú ho doma a sa o neho starajú. A je to zdravotne alebo sociálne odkázaný človek a vždy niekto musí byť doma z tých dospelých, aby sa jednoducho vedel o neho postarať. Takže on robí, si myslím, pre ten štát ešte záslužnejšiu činnosť, ako keby pracoval. Ďalšia, ďalší problém, ktorý je, ďalší problém, ktorý je, je, že veľa ob... máme veľa obcí, kde nie je materská škôlka a je dvojzmenná základná škola. Dokonca tá materská škola ešte sa ani nebuduje a rodičia, čo majú viacej detí, je pochopiteľné, že sa musia starať o tie svoje deti a keď má dvojzmennú prevádzku, nemá materskú školu, tak musí byť stále doma, lebo nejaké deti sú stále doma. Čiže to sú naozaj objektívne príčiny... (Prerušenie vystúpenia predsedajúcim.) Gašpar, Tibor, podpredseda NR SR 124. Žiadam poslancov, aby ste sa utíšili, nechajte dokončiť vystúpenie pánovi poslancovi. Ledecký, Vladimír, poslanec NR SR 125. ... a ja mám obavy, aby to tých ľudí rovnako nezomlelo. Na Slovensku, na Slovensku už nemáme až taký problém, až taký problém s dlhodobou alebo s nezamestnanosťou, ale máme problém s dlhodobou nezamestnanosťou. Viac ako 62-tisíc ľudí máme dlhodobo nezamestnaných a neklesá nám nejakým rapídnym skokovým nárastom dlhodobá nezamestnanosť. A keď sa bavíme o tých aktivačných prácach, tak spravidla sa to týka ľudí, ktorí sú dlhodobo nezamestnaní. Preto by sme mali nájsť naozaj efektívne nástroje na riešenie tejto problematiky. A keďže túto činnosť aktivizácie realizujeme už tridsať rokov a výsledky sú také chabé, tak už by sme mali konečne pochopiť, že mali by sme použiť iné nástroje na riešenie dlhodobej nezamestnanosti, ako je tento. Ďakujem pekne.